ביום שני הקרוב, בתאריך 11 בנובמבר 2019, תתרחש בשמי ישראל תופעת טבע נדירה, כשכוכב חמה ייראה על רקע השמש. האירוע יחל בצהריי היום, בשעה 14:35, וייראה בישראל עד לשקיעת החמה.
תופעה אסטרונומית זו, שבה כוכב לכת נראה חולף על פני השמש נקראת "טרנזיט" או מעבר. בעבר, ניצלו את תופעת הטרנזיט של כוכב חמה ובעיקר את זה של נוגה (המרשים הרבה יותר) לצורך מדידות שונות במערכת השמש. היא מתרחשת כ-13 פעמים במאה שנה, והפעם הבאה שיהיה אירוע כזה, תהיה בשנת 2032.
מה קורה בעצם? כוכבי הלכת סובבים סביב השמש על פני מישור המילקה - מישור דמיוני שעליו נעות הפלנטות סביב החמה. כשכוכב לכת ממוקם בין כדור הארץ לשמש על פני אותו מישור, ניתן לראותו על רקע השמש. כוכב חמה נוטה יחסית למישור המילקה ב-7 מעלות לערך. לכן, לעיתים הוא חוצה את מישור המילקה ונראה מכדור הארץ על רקע השמש, כאשר הוא חוצה פני החמה מקצה לקצה, כאשר הוא ייראה כנקודה שחורה החולפת על פני השמש.
על אף שהתופעה תיראה מכל מקום כמעט על כדור הארץ, קוטר השמש הנראה גדול כמעט פי 200 מקוטרו של כוכב חמה ולכן הטרנזיט לא יראה בקלות. כדי לראות את הטרנזיט, חובה להשתמש בציוד מיוחד המיועד לתצפית בשמש, שכן אפילו מבט ישיר אחד לעברה ללא הגנה יפגע קשות בעיניים, עד כדי סיכון לעיוורון.
כוכב חמה, מרקורי בלועזית, גדול במעט מהירח שלנו והוא כוכב הלכת הקרוב ביותר לשמש. האטמוספרה שלו כה דקה עד שאינה מסוגלת להעביר גלי קול או לפזר גלי אור, כך ששמי הכוכב לעולם שחורים, ולמעשה כשעומדים על פניו גופנו נמצא בחלל! כוכב חמה משלים סיבוב אחד סביב עצמו אחת לכ-58 יממות בכדור הארץ ומפאת קרבתו לשמש, מסלולו הוא הקצר ביותר והוא משלים את הקפתה אחת לכ-87 יממות בכדור הארץ.
עכשיו אני רואה שאתם חזקים גם באסטרונומיה.
או שאתם פשוט סופרים כוכבים במקום כסף.
וברצינות, מעריך את הידע והסבלנות להנגיש את התחום.
כל עוד אתה לא מדבר על ביבי, אתה די בסדר.
מה לעשות, האיש למרות חסרונותיו הבולטים יש בו יתרונות ומעלות רבות הרבה יותר.